Il-prezz tal-petrol f'pajjiżna huwa taħt il-medja fl-Unjoni Ewropea. Dan skont aġġornament tal-prezzijiet ippubblikat mill-Kummissjoni Ewropea fl-aħħar jiem. Jirriżulta li filwaqt li l-prezz tal-petrol f'Malta huwa ta' €1.27, il-medja Ewropea hi ta' €1.296 b'numru ta' pajjiżi għandhom prezzijiet aktar għoljin minn Malta. Fil-każ tad-diżil il-prezz f'pajjiżna huwa mal-medja Ewropea. Fiż-żewġ każi d-diżil jinbiegħ għal €1.14. Jekk wieħed jieħu biss iż-żona Ewro jinnota kemm il-prezzijiet f'Malta mbagħad huma aktar vantaġġjużi għax, il-prezz medju tal-petrol fiż-żona Ewro hu ta' €1.336 u dak tad-diżil €1.129. Tul din l-amministrazzjoni l-prezzijiet tal-fjuwil dejjem kienu madwar il-medja Ewropea u ħafna drabi orħos. Dan riżultat tal-istabbiltà fil-prezz. Fil-fatt nhar it-Tnejn li għadda l-prezzijiet roħsu għal ħdax–il darba tul din l-amministrazzjoni. Roħs li ġie fi żmien li fis-suq internazzjonali kien hemm żieda fil-prezzijiet. Xi ħaġa li kkummenta dwarha l-Prim Ministru. "Taf meta nraħħsuhom? Meta l-prezz taż-żejt għola b'sitta fil-mija internazzjonalment. Il-Kap tal-Partit Nazzjonalista jrid iżomm is-sistema ta' Austin Gatt li meta jiżdied iż-żejt minn barra jiżdied il-prezz tal-petrol u d-diżil f'Malta, u meta minn barra jorħsu hawn Malta jiżdied xorta. Din kienet sistema li juża ħaddieħor. Sistema li kienet tħallina nitbandlu bħal qasba tixxejjer mar-riħ. Aħna minflok inħarsu fit-tul," qal il-Prim Ministru l-Ħadd li għadda.